作者:李敬則
標題:沁園春
內容:南渡盛時，壬寅之秋，生此偉人。是皇家柱石，端平君子，吾儒宗主，意一先生。自起丹山，晉登紫府，天下欣然望太平。至夷狄，亦慕吾中國，司馬聲名。願君為堯舜之君。舉一世民皆堯舜民。羨當年三漸，直聲已著，近來四蜀，先慮尤深。事驗平涼，眷隆當寧，指日須還公秉鈞。願公壽，以壽吾國脈，以壽斯文。